club47031643
Ак санаалу башчы
Бойын сананбас
Ак санаалу башчы
Албатызын сананаар
Ак санаалу башчы
Албатызын ак jолго баштап
Албаты алдына тем болуп
Чын jолго туруп
Öзÿмниҥ jолыла барар
Ак санаалу башчы
Албатызын тöгÿндебес
Албаты карманына
Колын сугуп
Сайрап, сайыркап баспас
Ак санаалу башчы
Албатызыла кожо jÿрер
Албаты jÿрÿмин шÿÿп
Кунурап jаткан албатызын
Ачу-коронноҥ аргадап
Аракы ичижин астадып
Тöп шÿÿлтеге келип
Албаты öзöгин байыдып
Кудайына экелер
Кудайлу кижи
Бай кижи
Öзöгиле 
Jÿрегиле
Кудайлу кижи
Jайканбас
Туура jолго jайылбас
Ак санаалу башчы
Алтай jерин корулап
Туш-туура улуска
Кемjип бербей
Карышта болзо 
Jери учун тартыжар
Ак санаалу башчы
Jаш ÿйени сананып
Арлык-берлик
Jÿрбезин деп 
Чÿм-jаҥын jартап
Кеен jараш
Алтай тилиле
Куучындап jÿрзин деп
Албаданар
Ак санаалу башчы
Албатызын бöлÿбес
Бöлÿнгенин  бöрÿ  jиир 
Оны билип jÿрзин
Бирлик албаты
Тыҥ болор
Бирлик албаты
Нак болор
Бирлик албаты 
Jеҥип чыгар
Уур-кÿчти
Ак санаалу башчы
Ары jанынаҥ  сезимдÿ болор
Jÿрегиле сезип
Айлаткыштап отурар
Кöрÿм-шÿÿлтези тереҥ
Ойгор санаалу болор
Ак санаалу башчы
Албатызын öзÿмге апарар
Jарашка ла кеендикке
Кöзин ачар
Ак санаалу башчы
Албатызын коруп
Алтай Кудайдыҥ алдына
Тизезине отурып
Баш болзын деп
Алканып
Албатызы учун суранар
Ак санаалу башчыга
Баштаткан албаты
Jадын-jÿрÿми öҥжип
Албаты ортодо тоомjыда
Кудайдаҥ ÿзÿлбес-тÿгенбес
Ӱлÿлÿ
Кору-курчуулу
Бирлик албаты болор

Талдап алганаар
Ак санаалу башчы болзын
Jастырбагар
Jазап талдагар
Талдап алганаар
Тузалу болзын
Албатыга
Баш болзын, Баш болзын.